‘সিনেমার সমাবর্তন’, জনপ্রিয় ফিল্ম অ্যাওয়ার্ডে সেরা কারা?

কলকাতা:  শীতের কলকাতা মেতে উঠল সিনে উৎসবে। বাংলার অন্যতম ফিল্ম অ্যাওয়ার্ড ‘সিনেমার সমাবর্তন’ (Cinemar Samabartan) ২০২৬ ঘোষণা করল এবারের সেরা সিনে-বিজয়ীদের তালিকা। অভিনয়, পরিচালনা, সঙ্গীত থেকে শুরু করে কারিগরি নানা বিভাগে সেরাদের পুরস্কৃত করা হয়েছে।এদিনের অনুষ্ঠানে উপস্থিত ছিলেন পরিচালক সৃজিত মুখোপাধ্যায় (Srijit Mukherji) ও রাজ চক্রবর্তী, (Raj Chakrabarty) অভিনেতা শাশ্বত চট্টোপাধ্যায়, কোয়েল মল্লিক, (Koel Mallick) শুভশ্রী গাঙ্গুলি (Subhashree Ganguly), সৌরসেনী মৈত্র, চন্দ্রেয়ী ঘোষ। উপস্থিত ছিলেন দুই বর্ষীয়ান অভিনেতা মাধবী মুখোপাধ্যায় এবং বিপ্লব চট্টোপাধ্যায়। এছাড়াও সঙ্গীত পরিচালক জিৎ গাঙ্গুলি থেকে শুরু করে টলিউডের অন্যান্য বিশিষ্টরা।

একঝাঁক অভিনেতা-অভিনেত্রীকে সম্মান। প্রতি বছরের মতো এবারও জমজমাট অনুষ্ঠান। সারা বছর যাদের কলমে ফুটে ওঠে সিনেমার খুঁটিনাটি, তাঁদের সম্মানে আপ্লুত শিল্পীরাও। এই বছরের থিম ছিল বাংলার সিনেমার পর্দায় কালজয়ী নেগেটিভ চরিত্ররা। টলিউড গত দু’বছরে যেভাবে নানা বিতর্কে সরগরম হয়েছে, এই থিমকে বিশেষ ভাবে ‘প্রতীকী’ বলাই যায়! তবে ওই যে, সব ভালো যার শেষ ভালো। ‘সত্যি বলে সত্যি কিছু নেই’ ছবির জন্য সেরা পরিচালক পুরস্কার পেলেন সৃজিত মুখোপাধ্যায়,ছবির জন্য সেরা সহ অভিনেত্রী নির্বাচিত হলেন সৌরসেনী মৈত্র। সেরা চিত্রনাট্য, সেরা সিনেমাটোগ্রাফারের পাশাপাশি সেরা সাউন্ড ডিজাইনিং এবং মিক্সিং বিভাগেও পুরস্কৃত হল সত্যি বলে সত্যি কিছু নেই। তবে সৃজিতের ছবির সঙ্গে যৌথভাবে সহ অভিনেত্রী এবং সেরা চিত্রনাট্যর পুরস্কার পেয়েছেন চান্দ্রেয়ী ঘোষের লক্ষ্মীকান্তপুর লোকাল এবং আদিত্য বিক্রম সেনগুপ্তর ছবি মায়ানগর। ছবিটি এবছর সেরা ছবির সম্মান পেয়েছে এবং সেরা ফিল্ম এডিটরের সম্মান পেয়েছেন আদিত্য বিক্রম সেনগুপ্ত।

আরও পড়ুন:প্রয়াত ‘ইন্ডিয়ান আইডল’ খ্যাত গায়ক প্রশান্ত তামাং!

‘গৃহপ্রবেশ’ ছবিতে অভিনয় করে টলিউডের লেডি সুপারস্টার শুভশ্রী গঙ্গোপাধ্যায় পেয়েছেন সেরা অভিনেত্রীর পুরস্কার। এবং যৌথভাবে সেরা অভিনেতার পুরস্কার জিতে নিয়েছেন দেব এবং পরমব্রত চট্টোপাধ্যায়।ধূমকেতু ছবিতে অভিনয় করে সেরা সহ অভিনেতা সম্মানিত হয়েছেন রুদ্রনীল ঘোষ।, ‘অঙ্ক কি কঠিন’-এর জন্য সেরা নবাগত অভিনেতা প্রসূন সোম এবং সেরা নবাগত পরিচালক নির্বাচিত হয়েছেন সৌরভ পালোধী। সেরা নবাগত অভিনেত্রী রঘু ডাকাত ছবির নায়িকা ইধিকা পাল, এবং বছরের অন্যতম আলোচিত ছবি দ্য অ্যাকাডেমি অফ ফাইন আর্টস-এর সৌজন্যে সেরা ভিলেনের পুরস্কার পেয়েছেন সৌরভ দাস । সৃজিতের বহুচর্চিত ছবি ‘লহ গৌরাঙ্গের নাম রে’ দুটি পুরস্কার পেয়েছে। সেরা মহিলা প্লে-ব্যাক সিঙ্গার সম্মান পেলেন জয়তী চক্রবর্তী এবং সেরা গীতিকার ঋতম সেন। গৃহপ্রবেশ ছবির গান গেয়ে সেরা মেল প্লেব্যাক সিঙ্গারের পুরস্কার জিতে নিয়েছেন আরমান রশিদ খান।