জট কাটিয়ে অবশেষে মুক্তি পেল ‘অ্যাকাদেমি অব ফাইন আর্টস

কলকাতা: আশার আলো দেখল ‘অ্যাকাডেমি অফ ফাইন আর্টস’ (The Academy of Fine Arts)। ফেডারেশনের সঙ্গে দ্বন্দ্ব মিটিয়ে অবশেষে বড়পর্দায় আসছে ‘অ্যাকাডেমি অফ ফাইন আর্টস’। ফেডারেশনের নিয়মবিধি লঙ্ঘন করার ফলে আটকে গিয়েছিল ছবি মুক্তি। অবশেষে সমস্ত জট কাটিয়ে বড়পর্দায় মুক্তি পেল বহু প্রতিক্ষীত ‘অ্যাকাডেমি অফ ফাইন আর্টস’ (Release The Academy of Fine Arts) ছবি।

গত ১৩ নভেম্বর মুক্তি পাওয়ার কথা ছিল সিনেমাটির। কিন্তু মুক্তির ঠিক ২ দিন আগে, সিনেমাটির মুক্তি স্থগিত করে দেওয়া হয়। সেই সময়ে, ফেডারেশনের তরফ থেকে বলা হয়েছিল, এই ছবি প্রতারণা করে তৈরি করা হয়েছে। প্রাথমিকভাবে এটাকে ছাত্রদের ছবি বলা হলেও, আদপে এই সিনেমার পিছনে রয়েছেন প্রযোজক। এরপর থেকে দফায় দফায় বৈঠকে বসে ছবির টিম ও ফেডারেশন। বুধবারের বৈঠকেই শেষমেশ কাটে জট। অবশেষে খুশির খবর আজ ২১ ডিসেম্বর বড়পর্দায় দেখা যাবে ছবিটি।

আরও পড়ুন: টেলি আকাদেমি পুরস্কারে সেরা জুটির তালিকায় রইল কারা? রইল তালিকা

পরিচালক জয়ব্রত জানান, ফেডারেশন আর প্রযোজনা সংস্থার সমস্যা ছিল সেটার সমাধান হয়েছে। অন্যান্য ছবির সমস্ত টেকনিশিয়ানদের যে টাকা বাকি ছিল, সেই সমস্ত বকেয়া টেকনিশিয়ান যাতে পায়, ছবির টিম সেটা নিশ্চিত করা হয়েছে। ছবির ডিস্ট্রিবিউটরের দায়িত্ব পেয়েছে শতদীপ সাহা। ফেডারেশনের সভাপতি স্বরূপ বিশ্বাস এবং ডিস্ট্রিবিউটার শতদীপ সাহা ছবি যাতে অন্যান্য ছবির মত ঠিক ঠাক ভাবে সিনেমা হলে রিলিজ হতে পারে তার সমস্ত ব্যবস্থা করবেন সেই আশ্বাস দেওয়া হয়েছে। তিনি আরও জানান, নতুন করে পোস্টার ছাপিয়ে রিলিজ ডেট জানানোর বাজেট আমাদের আর নেই। যে যে হল আমাদের ছবি চালাতে চাইছে, তাদের শো টাইমিং গুলো আস্তে আস্তে আপডেট হয়ে যাবে বুক মাই শোতে। জানি না শেষ মুহূর্তে কত ভালো শো টাইম পাব আমরা।

অন্য খবর দেখুন